OBH 8619/1997.
Az állampolgári jogok országgyűlési biztosa általános helyettesének jelentése
Ügyintéző: dr. Zséger Barbara

Az eljárás megindulása

A panaszos beadványában sérelmezte, hogy az önkormányzat elutasította ápolási díj iránti kérelmét.

Megállapított tényállás

A vizsgálat során tájékoztatást kértem az érintett önkormányzattól a panaszos ápolási díj iránti kérelmének elutasításával kapcsolatban. Az önkormányzat tájékoztatása szerint a panaszos 1997. augusztus 21-én nyújtott be kérelmet ápolási díj megállapítására. A panaszos 1996. XI. 25-től 1998. XI. 24-ig jövedelempótló támogatásban részesült, ezért a Képviselőtestület 1997. szeptember 11-én kelt határozatával a kérelmet elutasította. A 467/1997. számú határozat indoklása szerint "... a szociális igazgatásról és szociális ellátásokról szóló 7/1996. (V. 29.) önk. számú rendelet 12. § (1) bekezdése értelmében ápolási díj állapítható meg annak a hozzátartozónak, aki 18. életévét betöltött tartósan beteg személy gondozását végzi, rendszeres pénzellátásban részesül, ide nem értve a gyermekgondozási segélyt." 

A Képviselőtestület a határozatát a Berekböszörmény Község Önkormányzatának Képviselőtestülete 7/1996. (V. 29.) önk. számú rendelete 12. § (1) bekezdése és (2) bekezdés b. pontja alapján hozta.  

Alkalmazott jogszabályok
1993. évi III. törvény a szociális igazgatásról és szociális ellátásokról
"40. § Az ápolási díj a tartósan gondozásra szoruló személy otthoni ápolását ellátó nagykorú hozzátartozó részére biztosított anyagi hozzájárulás.
41. § (1) Ápolási díjra jogosult a jegyes kivételével a hozzátartozó [Ptk. 685. § b) pont], ha önmaga ellátására képtelen, állandó és tartós felügyeletre, gondozásra szoruló 2 év feletti súlyos fogyatékos vagy 18. életévét be nem töltött tartós beteg személy gondozását, ápolását végzi.
(2) Az önkormányzat rendeletében meghatározott feltételek esetén ápolási díj állapítható meg annak a hozzátartozónak, aki 18. életévét betöltött tartósan beteg személy gondozását végzi.
(3) Az ápolási díjról a települési önkormányzat képviselő-testülete dönt.
42. § (1) Nem jogosult ápolási díjra a hozzátartozó, ha
a) az ápolt két hónapot meghaladóan bármilyen nevelési-oktatási, egészségügyi vagy szociális intézményi ellátásban részesül;
b) rendszeres pénzellátásban részesül,"

Berekböszörmény Község Önkormányzatának Képviselőtestülete 7/1996. (V. 29.) önk. számú rendelete a szociális igazgatásról és szociális ellátásokról

12. § (1) Ápolási díj állapítható  meg annak a hozzátartozónak, aki 18. életévet betöltött tartósan beteg személy gondozását végzi. 
(2) Nem jogosult ápolási díjra a hozzátartozó, ha
b) rendszeres pénzellátásban részesül, ide nem értve a gyermekgondozási segélyt."

Érintett alkotmányos jogok

Alkotmány 2. § (1) "A Magyar Köztársaság független, demokratikus jogállam."

Alkotmány 70/E. § "(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai

A szociális igazgatásról és szociális ellátásokról szóló 1993. évi III. törvény kizárja annak a lehetőségét, hogy rendszeres pénzellátásban részesülő kérelmező ápolási díjat kapjon. Az önkormányzati rendelet és a Képviselőtestület döntésének tartalma tehát megfelelt a törvény szabályozásának. Az önkormányzat által megküldött iratokból azonban megállapítható, hogy az elutasító határozat indoklása hibás, helytelenül idézi a szociális igazgatásról és szociális ellátásokról szóló Berekböszörmény Község Önkormányzatának Képviselőtestülete 7/1996. (V. 29.) önk. számú rendeletét. A rendelet szerint ápolási díj állapítható  meg annak a hozzátartozónak, aki 18. életévet betöltött tartósan beteg személy gondozását végzi. Nem jogosult ápolási díjra a hozzátartozó, ha rendszeres pénzellátásban részesül, ide nem értve a gyermekgondozási segélyt. Ezzel szemben az elutasító határozat indoklása szerint ápolási díj állapítható meg annak a hozzátartozónak, aki 18. életévét betöltött tartósan beteg személy gondozását végzi, rendszeres pénzellátásban részesül, ide nem értve a gyermekgondozási segélyt. 

A határozat indoklása az érdemi döntés ténybeli és jogi megalapozottságának levezetése, bemutatja az ügyre irányadó érvényes jogszabályokat és ezek alapján minősíti az esetet. A vizsgált határozat indoklása hiányosan tartalmazza az idézett jogszabály szövegét és így az indoklás nem jelentheti az ügyfél számára a döntés jogi megalapozottságának levezetését, félreértésre adhat alkalmat. 

Az Alkotmánybíróság határozata (9/1992. AB hat.) szerint: "A jogállam nélkülözhetetlen eleme a jogbiztonság. A jogbiztonság az állam – s elsősorban a jogalkotó – kötelességévé teszi annak biztosítását, hogy a jog egésze, egyes részterületei és az egyes jogszabályok is világosak, egyértelműek, működésüket tekintve kiszámíthatóak és előreláthatóak legyenek a norma címzettjei számára. Vagyis a jogbiztonság nem csupán az egyes normák egyértelműségét követeli meg, de az egyes jogintézmények működésének kiszámíthatóságát is." Alapvető elvárás tehát a jogalkalmazókkal szemben, hogy jogi aktusaik világosak, egyértelműek, hatásukat tekintve a címzettek számára kiszámíthatóak legyenek. A jogállamiság követelményéből fakadó jogbiztonság, mint alkotmányos alapelv az állampolgárokat azonban csak közvetve érinti az állami szabályozó rendszeren keresztül. A nem megfelelő hatósági határozat sérti a jogbiztonság elvét, de az állampolgár tekintetében alkotmányos joggal kapcsolatos visszásság csak akkor keletkezik, ha az állampolgárt érdeksérelem éri, vagy a hatósági magatartás más alkotmányos jog sérelmével jár. 

Jelen esetben a döntés tartalma megfelelt a jogszabályoknak, a panaszos nem volt jogosult ápolási díjra, így alkotmányos joggal kapcsolatos visszásság nem keletkezett. 

Budapest, 1999. augusztus 10.

Dr. Polt Péter